Wanneer my kinders emigreer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ouerskap › Wanneer my kinders emigreer
“Ons het werk in die buiteland aanvaar en gaan binnekort emigreer.” Min ouers is gereed om sulke nuus te ontvang. Hulle beleef dit veral negatief as daar kleinkinders is – hulle is hartseer omdat hulle die kleinkinders se ontwikkelingsfases gaan misloop en vrees dat die kleinkinders hulle sal vergeet. Dr ST Potgieter, ʼn sielkundige, en dr. Douline Minnaar, ʼn psigiatriese verpleegkundige, gee raad oor hoe om die emigrasie van (klein)kinders te hanteer.
· Wees positief, dankbaar en opgewonde saam met jul kinders vir die geleentheid wat aan hulle gegun word om hul loopbane tot hoër hoogtes te voer. Sien saam met hulle uit na die nuwe uitdagings wat vir hulle voorlê. Dit sou dalk nie in Suid-Afrika moontlik gewees het nie.
· Ondersteun jul kinders. Die groot stap was hul keuse. Maar hulle moet aanpas in ʼn nuwe omgewing, klimaat, ʼn vreemde kultuur en boonop vreemde tale. Daarbenewens moet hulle van nuuts af ʼn ondersteuningstelsel opbou. Hulle gaan verlang na hul familie, vriende en alles wat bekend is. Julle bly agter in jul bekende omgewing met vriende en familie wat julle sal ondersteun.
· Emigrasie is nie vergelykbaar met die dood van ʼn kind nie, al voel dit soms vir jou so omdat julle ʼn intense gevoel van verlies ervaar. Dr. Douleen meen dat dit ʼn onafgehandelde rouproses tot gevolg kan hê. Net sodra julle gewoond raak aan die skeiding, gaan julle kuier of hulle kom kuier en die rouproses begin van nuuts af wanneer julle weer moet groet. Die positiewe is dat julle steeds kontak kan behou.
· Depressie gaan dikwels hand aan hand met verlies, maar beveg gevoelens van depressie deur op die positiewe te fokus – daar is steeds baie om voor dankbaar te wees.
· Erken gevoelens van verlies en hartseer, dis deel van die rouproses. Dis beter as om voortdurend ʼn masker te dra en voor te gee dat alles in orde is. Wanneer die verlange jou oorweldig, praat jou hart uit teenoor jou predikant, ʼn berader of selfs net ʼn goeie vriend of vriendin. Moet egter nie toelaat dat die hartseer jou lewe oorheers nie.
· Gaan aan met jou lewe en leef voluit. Doen steeds die dinge wat jy altyd geniet het om te doen. Indien jou lewe om jou kinders en kleinkinders gedraai het, is dit nou die tyd om ʼn nuwe stokperdjie aan te pak. Brei iets moois vir die kinders en kleinkinders of maak geskenkies. Terwyl jy daarmee besig is, dink aan hulle en aan hul vreugde wanneer hulle die verrassingspakkie in die pos ontvang. Geen ander kind sal ooit jou kleinkinders se plek kan inneem nie, maar jy kan dalk iets vir ander kleingoed en hul ouers beteken wie se grootouers ver bly, deur soms te babasit.
· Bly in kontak. Dis maklik en betreklik goedkoop om te Skype, e-posse, sms’e en WhatsApps te stuur en op Facebook te gesels en ook foto’s en video’s uit te ruil. So kan jy op die hoogte bly van wat in die kinders se lewe aangaan. Sommige ouers het meer kontak met hul kinders wat oorsee woon as ouers wie se kinders ʼn klipgooi van hulle af woon.
· Stel doelwitte en droom groot. Beskou jou kinders se emigrasie as ʼn moontlike geleentheid om dalk vir die eerste maal in jou lewe oorsee te gaan. Probeer om maandeliks ʼn paar rand opsy te sit met die doel om vir die kinders te gaan kuier. Dit gee julle iets om na uit te sien. En drome kan waar word.
· Skep herinneringe. Voor hulle vertrek, doen soveel moontlik lekker dinge saam en neem baie foto’s van julle saam met die kinders en kleinkinders. Dis kosbare herinneringe wat in die toekoms vir jou ʼn belangrike lewensaar sal wees wanneer die verlange jou oorweldig.
· In vrede. Indien daar onmin tussen julle en jul kinders is, maak vrede voor hulle gaan. Niemand wil met verwyte of selfverwyt saamleef nie, veral as julle nie weet wanneer, of indien ooit, julle mekaar weer gaan sien nie.
Laat hierdie tydperk een van groei wees vir almal. Indien almal saamwerk, kan julle verhouding met jul kinders en kleinkinders ten spyte van duisende kilometer skeiding, blom eerder as verwelk.
Dr. ST Potgieter. Pitkos Nuusbrief. (st@pitkos.co.za, 021 949 5007)